तीन पूर्व प्रदेशाध्यक्ष और दो पूर्व मुख्यमंत्रियों की फैमिली से की बात
Rajasthan Political News Update - पूर्व सीएम जगन्नाथ पहाड़िया के बेटे ओम प्रकाश पहाड़िया के कांग्रेस छोड़कर बीजेपी में जाने के बाद कांग्रेस ने पुराने दिग्गजों के परिवारों को बुलाकर उनका मन टटोलना शुरू कर दिया है।
पूर्व सीएम जगन्नाथ पहाड़िया के बेटे ओम प्रकाश पहाड़िया के कांग्रेस छोड़कर बीजेपी में जाने के बाद कांग्रेस ने पुराने दिग्गजों के परिवारों को बुलाकर उनका मन टटोलना शुरू कर दिया है। कांग्रेस प्रभारी सुखजिंदर सिंह रंधावा ने कांग्रेस वॉर रूम में पूर्व सीएम जगन्नाथ पहाड़िया के छोटे बेटे की पत्नी और उनके बेटों से मुलाकात की। रंधावा ने दो पूर्व मुख्यमंत्रियों और तीन पूर्व प्रदेशाध्यक्षों के परिवारों से मिलकर कांग्रेस की सियासत पर चर्चा की। ये सभी परिवार टिकट भी चाहते हैं।
पूर्व सीएम पहाड़िया के बेटे ओम प्रकाश पहाड़िया ने दो दिन पहले ही कांग्रेस छोड़ी थी। ओम प्रकाश पहाड़िया हालांकि वैर से चुनाव हार गए थे, लेकिन पुराने कांग्रेसी परिवार के नेता के बीजेपी में जाने से चुनावी साल में पार्टी के पर्सेप्शन पर असर पड़ा है। इसके बाद प्रभारी रंधावा अब सभी पुराने कांग्रेसी परिवारों के वारिसों को बुलाकर उन्हें पार्टी से सक्रिय रूप से जुड़ने पर बात कर रहे हैं। रंधावा अब लगातार पुराने कांग्रेस परिवारों से मिलेंगे।
दो पूर्व मुख्यमंत्रियों के परिवार से रंधावा की सियासी मंत्रणा
रंधावा ने पूर्व मुख्यमंत्री शिवचरण माथुर की बेटी वंदना माथुर, दोहिती विभा माथुर और उनके परिवार के सदस्यों से कांग्रेस वॉर रूम में चर्चा की। शिवचरण माथुर की दोहिती विभा माथुर सचिन पायलट समर्थक हैं और उनके प्रदेशाध्यक्ष रहते समय कांग्रेस सोशल मीडिया विंग की प्रमुख रह चुकी हैं। रंधावा ने पूर्व सीएम जगन्नाथ पहाड़िया की पुत्रवधू और दिवंगत कांग्रेस नेता संजय पहाड़िया की पत्नी आभा पहाड़िया से भी मुलाकात की।
तीन पूर्व प्रदेशाध्यक्षों के परिवार वालों से भी लिया वन टू वन फीडबैक
वॉर रूम में प्रभारी रंधावा ने कांग्रेस के तीन पूर्व प्रदेशाध्यक्षों के वारिसों से भी पार्टी के मामलों में वन टू वन चर्चा की। रंधावा ने कांग्रेस के पूर्व प्रदेशाध्यक्ष गिरधारी लाल व्यास के बेटे डॉ. रघु व्यास, पूर्व प्रदेशाध्यक्ष राम किशोर व्यास के पोते रूपेश कांत व्यास और पूर्व प्रदेशाध्यक्ष सरदार हरलाल सिंह के पोते अनिल चौधरी से वन टू वन मुलाकात कर कांग्रेस संगठन को ग्रास रूट पर मजबूत करने पर फीडबैक लिया।
आभा पहाड़िया बोलीं- टिकट नहीं मिला तो क्या कोई अपना परिवार छोड़ता है? 
पूर्व सीएम जगन्नाथ पहाड़िया के दिवंगत छोटे बेटे संजय पहाड़िया की पत्नी आभा पहाड़िया ने अपने जेठ ओम प्रकाश पहाड़िया के कांग्रेस छोड़ने पर पलटवार किया। आभा ने कहा- बड़ा बेटा हमेशा अपने पिता के नाम को आगे बढ़ाता है, लेकिन हम ओम प्रकाश पहाड़िया के बीजेपी में जाने से बहुत आहत हैं। अगर कांग्रेस नहीं होती तो हमें आज कौन जानता, आज हमारी जो इज्जत है वह कांग्रेस की वजह से ही है।
आभा ने कहा- आज अगर हमारी पूछ है तो वह पिताजी जगन्नाथ पहाड़िया के नाम के कारण ही हो रही है। जगन्नाथ पहाड़िया ने क्या कभी पार्टी छोड़ी? हमारा टिकट पहले भी काटा, जिंदगी भर वे कांग्रेस के साथ रहे। टिकट नहीं मिला तो क्या कभी कोई अपना परिवार छोड़ता है? जिसने इज्जत दी उसे कोई छोड़ता है क्या?
रंधावा ने जिन कांग्रेसी परिवारों से मुलाकात की उनमें कई टिकट के दावेदार 
रंधावा ने जिन पुराने कांग्रेसी परिरवारों से मुलाकात की, उनमें से ज्यादातर नेता टिकटों के दावेदार हैं। पूर्व सीएम शिवचरण माथुर की बेटी वंदना माथुर और दोहिती विभा माथुर टिकट की दावेदार हैं। पूर्व सीएम जगन्नाथ पहाड़िया की पुत्रवधू आभा पहाड़िया वैर से टिकट की दावेदार हैं। उनके दिवंगत पति संजय पहाड़िया भी चुनाव लड़े थे, लेकिन हार गए थे। रंधावा आगे भी प्रदेश कांग्रेस में किसी जमाने में बड़े पदों पर रहे नेताओं के परिजनों से मिलकर उन्हें फिर से एक्टिव करने पर जोर दे रहे हैं।